Title: Klima og klasse
Description: El eller benzin, kikærter eller oksekød, tog eller fly? Klimasagen splitter befolkningen i to lejre. Mens den ene taler højstemt om personligt ansvar og moralsk pligt, føler den anden sig udskammet og tiltrukket af højrefløjens klimaskepsis. At leve bæredygtigt og træffe de rigtige forbrugsvalg kræver så stort et overskud, at den fattigste del af befolkningen ikke har mulighed for at deltage i klimakampen.
 
Hvis vi skal ud af denne blindgyde, må klima og klasse tænkes sammen. Det kræver et fokus på, hvordan uligheder i magt og indkomst former klimakrisen – også i Danmark. Tal viser nemlig, at den rigeste del af befolkningen udleder langt mere CO2 per person end den fattigste del af befolkningen. Vejen frem er fordelingskamp i stedet for kulturkamp, skriver Stahl, Ellersgaard og Mulvad i dette oplæg til en ny klimapolitik, der kommer den brede befolkning til gode.

<b>Rune Møller Stahl</b> (f. 1982) er politisk økonom og Ph.D. i statskundskab. Han arbejder som senioranalytiker i Oxfam Danmark med fokus på global økonomisk ulighed og har blandt andet udgivet Den økonomiske teoris historie og Introduktion til <i>Piketty - ulighed, retfærdighed og demokrati</i>.

<b>Christoph Houman Ellersgaard</b> (f. 1981) er Ph.D. i sociologi. Han forsker i eliter og magt som lektor på Copenhagen Business School og har blandt andet udgivet <i>Magteliten og Personer forgår, magten består</i>.
 
<b>Andreas Møller Mulvad</b> (f. 1983) er sociolog og Ph.D. i statskundskab. Han har tidligere forsket i relationen mellem klasse og demokrati i både Kina og Skandinavien og har blandt andet (sammen med Christoph) udgivet <i>Tæm eliten</i>.